ශ්‍රී ලංකා පොලීසිය විසින් අඛන්ඩව ක්‍රියාත්මක කරනු ලබන බීමතින් රිය පදවන්නන් අත්අඩංගුවට ගැනීමේ වැඩපිළිවෙළ යටතේ වසරකට දළ වශයෙන් බීමත් රියදුරන් ලක්ෂයකට අධික සංඛ්‍යාවක් අත්අඩංගුවට ගන්නා බව පොලිස් මාධ්‍ය ප්‍රකාශක නියෝජ්‍ය පොලිස්පති අජිත් රෝහණ පවසනවා.මේ සඳහා ලංකා පොලිසිය භාවිත කරනු ලබන්නේ ජාත්‍යන්තර තත්ත්වයේ පවතින ස්වසන වායු උපකරණයයි.කෙසේ වෙතත් මේ හරහා මත්ද්‍රව්‍ය භාවිත කර  රිය පදවන්නන් හඳුනා ගැනීමට හැකියාවක් ලැබුනේ නැහැ.මේ  සඳහා ශ්‍රී ලංකා පොලිසිය මෙතෙක් භාවිත කළේ සැකසහිත රියදුරන් ලේ පරීක්ෂාවන් සඳහා යොමු කිරීමයි.කෙසේ වෙතත් පසුගිය කාලසීමාව තුළදී මත්පැන් පානය කර මෙන්ම මත්ද්‍රව්‍ය භාවිත කර රිය පදවන්නන්ගේ ඉහල යාමක් පොලිස් රථවාහන අංශ විසින් නිරීක්ෂණය කර තිබෙනවා.මේ නිසා මත්ද්‍රව්‍ය භාවිත කර රිය පදවන්නන් සෘජුව හඳුනා ගැනීමේ පහසුකම් ශ්‍රී ලංකා පොලීසිය සතු කරගැනීමට අවශ්‍ය ක්‍රියාමාර්ග මේ වන විට ගනිමින් සිටින බවයි පොලිස් මාධ්‍ය ප්‍රකාශකවරයා පවසන්නේ.